## Siseministeerium

**Avalik huvi** [Rahastamise korras](https://www.siseministeerium.ee/sites/default/files/documents/2021-11/riigieelarvelise_toetuse_andmise_kord_2021.pdf) on üheselt välja toodud, et rahastatakse avalikus huvis tegutsevaid organisatsioone ja rahastamisotsused on kooskõlas avalike huvidega. Seotavad rahastamislepingud ja [ministeeriumi veebileht](https://www.siseministeerium.ee/tegevusvaldkonnad/sidus-uhiskond/kodanikuuhiskond#siseministeeriumi-st) viitavad, millistesse arengukavadesse rahastatud ühenduste tegevus panustab (lepingus kirjas ka, milliste tegevuste kaudu). Sisse on seatud strateegiline partnerlus.

**Tulemuslikkus** Mõju hindamise kriteerium ei ole lahti selgitatud ja sellepärast ei saa öelda, kas sellest on abi rahastamise laiema tulemuslikkuse hindamisel. Samuti ei ole rahastamistingimustes kokku lepitud muid läbivaid tulemuslikkuse hindamise indikaatoreid ega metoodikat. Summade jaotumus taotlejate vahel oleneb suuresti toetatavast tegevusest. Rahastatud ühendused esitavad aruandluses ülevaate peamiselt tulemusindikaatoritest. Esitatud aruannete kohta ei tehta koondanalüüsi.

**Kaasatus** Otsest tagasiside küsimist vabaühendustelt lõppenud voorude kohta ei tehta. Uute voorude väljatöötamisel on asjast huvitatud pooltel võimalus esitada enda arvamus, millega tegeldakse jooksvalt. Alusdokumentide väljatöötamisel võetakse arvesse ka vabaühenduste osalusel läbi viidud rahastamise korrastamise programmis loodud juhendmaterjali.

**Läbipaistvus** Rahastamise lehekülg [ministeeriumi veebis](https://www.siseministeerium.ee/riigieelarvelised-toetused) on üsna askeetlikult sisustatud. Rahastamise kord tugineb vabaühenduste rahastamise juhendmaterjalile. Toetusi jagatakse konkursi korras. Rahastamise kord selgitab ka sihtfinantseeringut. 2023. aasta RES seletuskirjas on rahastatavad (osaliselt nimepidi, osaliselt valdkonniti) välja toodud. Konkurssidele laekunud avalduste sisulise hindamise kriteeriumid on kirjas TAT-is. Taotluste hindamisel antakse taotlejaile tagasisidet ja võimalus kõrvaldada vormilised puudused. Otsus osaliseks rahastamiseks tehakse dialoogis taotlejaga. Toetuste kasutamise aruannetele saab ministeeriumi dokumendiregistrist ligi.

**Ligipääsetavus** Rahastamise reeglid (kriteeriumid) on selgelt välja toodud koos nende eest saadavate punktide summadega. Ei ole näidatud, mille alusel nende kriteeriumide sees punkte jagatakse. Rahastamise korras on eristatud tegevus- ja projektitoetus. Tegevustoetuse jagamine on 2021 rahastamise korras (võrreldes 2018 aasta rahastamise korraga) sõnastatud samuti üldjuhul konkursi korras toimuvaks. Erandid (sihtfinantseerimine) on rahastamise korras välja toodud, kuid neil peab olema selge eesmärk. Toetuse taotlejaile esitatud nõuded ei ole diskrimineerivad ja tulenevad rahastamise eesmärgist. Omafinantseeringu nõue puudub.

**Võimekus** Ühenduste vajaduste eraldiseisvat hindamist ei tehta. Samuti ei ole seatud mõõdikuid taotleja võimekuse kasvu hindamiseks seoses saadud toetustega. Ministeeriumi hinnangul on taotluse hindamise kriteeriumide seas paar, mis võimaldavad võimekust pinnapealselt mõõta (panus valdkonna arengusse ja vastutavate isikute kompetents). Rahastus võimaldab katta ekspertsuse tõstmise kulusid (strateegialoome, ekspertide kaasamine jne). Toetustega saab katta ka üldkulusid.